I eucarioti i ze uno dei do domini de ła clasifegasion tasonòmega dei èsari viventi. I costituise el domìnio pì conpleso e i include sìncue regni: piante, fonghi, animałi, protisti e cromisti. El critero par ła distinsion da l'altro domìnio, i procarioti, ła ze ła prezensa de un nùcleo sełułare ben definio, izolà dal resto de ła sèłuła tramite na menbrana e che ła contien ła major parte del materiałe zenètego raprezentà dal DNA . I eucarioti i ga par de pì un sistema endomenbranozo. I eucarioti i se destìngue dai procarioti anca par numeroze caratarìsteghe a liveło mołecolar. Par ezénpio: Difarenti propietà de łe secuense zenòmeghe regoładore; Zeni organizai in introni e ezoni co consevente procesamento del trascrito primàrio; Trascrision e tradusion de un trascrito i ze avegnimenti separai inte el spàsio e inte el tenpo; I trascriti eucariòteghi no i ze cuazi mai Połisistròneghi, o sia i porta na soła ORF; Parsentuałe de DNA no codifegante tanto pì ełevada; DNA asociò a istoni; Difarente parsentuałe de G-C inte el zenoma; Prezensa de cołesteroło inte ła menbrana sełułare, a parte che inte i fonghi, inte le piante e in calcheduni protisti. Soło inte i eucarioti se ga ła riprodusion sesuałe, che ła prezenta do modałità de divizion: ła mitozi e ła meiozi. La mitozi el ze el procedimento de divizion che el serve prinsipalmente a l'incresimento e al renovo dei tesui, mentre la meiozi ła ze spesìfega de łe sèłułe destinae a ła riprodusion, dite gameti. Par mezo de ła mitozi na sèłuła ła fa na còpia de eła istesa col isteso nùmaro de cromozomi, formando cusita du sèłułe diplòidi. Ła meiozi ła se fa invese in do secuense, andove na sèłuła diplòide, co na modałità caratarìstega, ła se sdópia in do sèłułe aplòidi e dopo, durante ła segonda secuensa, ste do sèłułe łe se divide formando a ła fin cuatro sèłułe aplòidi. De resente , so ła baze de caràtari struturałi e mołecołari, ze sta proponesto de divìdar i organismi eucarioti in sie grandi grupi acetai universalmente ma che łe so rełasion e la so monofilia no łe ze oncora totalmente declarie: Opisthokonta che el ciapa drento i veci regni Animalia e Fungi Rhizaria, un grupeto de protisti co similarità inte el DNA che łe rezalta ma co basa somejansa morfołòzega. Ghene fa parte, par ezénpio, i foraminìferi e i radiołari Chromalveolata . Excavata che el ciapa drento difarenti protisti flazełai, par ezénpio, le Euglena.